ROZHODNUTIE KOMISIE
z 26. augusta 2004,
ktorým sa mení a dopĺňa rozhodnutie 2003/526/ES týkajúce sa ukončenia opatrení na kontrolu výskytu klasického moru ošípaných, uplatňovaných v Sársku (Nemecko), a rozšírenia oblastí Slovenska, na ktorých sa opatrenia na kontrolu výskytu klasického moru ošípaných uplatňujú
(oznámené pod číslom K(2004) 3241)
(Text s významom pre EHP)
(2004/625/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 90/425/EHS z 26. júna 1990, týkajúcu sa veterinárnych a zootechnických kontrol uplatniteľných v obchode vnútri spoločenstva s určitými živými zvieratami a produktmi vzhľadom na dobudovanie vnútorného trhu (1), najmä na článok 10 ods. 4 tejto smernice,
keďže:
(1)
Vzhľadom na výskyt klasického moru ošípaných v určitých členských štátoch prijala Komisia okrem iného rozhodnutie 2003/526/ES z 18. júla 2003, týkajúce sa ochranných opatrení súvisiacich s výskytom klasického moru ošípaných v určitých členských štátoch (2), ktoré zaviedli určité dodatočné kontrolné opatrenia.
(2)
Situácia, pokiaľ ide o výskyt klasického moru ošípaných v Sársku (Nemecko), sa do značnej miery zlepšila. Opatrenia prijaté rozhodnutím 2003/526/ES by sa preto v prípade Sárska už nemali dlhšie uplatňovať.
(3)
Na Slovensku bol nedávno zistený prípad výskytu klasického moru ošípaných v populácii diviačej zveri v okrese Lučenec, ktorý touto chorobou dosiaľ nebol zasiahnutý.
(4)
Rozhodnutie 2003/526/ES by sa preto malo v tomto zmysle zmeniť a doplniť.
(5)
Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Príloha k rozhodnutiu 2003/526/ES sa mení a dopĺňa takto:
1.
V časti I bode 1 Nemecko sa odsek C Sársko ruší.
2.
Text časti II sa nahrádza takto:
„Oblasti Slovenska uvedené v článkoch 2, 3, 5, 7 a 8:
Regionálna veterinárna a potravinová správa (RVPS) Trnava (zahŕňa okresy Piešťany, Hlohovec a Trnava); Levice (zahŕňa okres Levice); Nitra (zahŕňa okresy Nitra a Zlaté Moravce); Topoľčany (zahŕňa okres Topoľčany); Nové Mesto nad Váhom (zahŕňa okres Nové Mesto nad Váhom); Trenčín (zahŕňa okresy Trenčín a Bánovce nad Bebravou); Prievidza (zahŕňa okresy Prievidza a Partizánske); Púchov (zahŕňa okresy Púchov a Ilava); Žiar nad Hronom (zahŕňa okresy Žiar nad Hronom, Žarnovica a Banská Štiavnica); Zvolen (zahŕňa okresy Zvolen a Detva); Banská Bystrica (zahŕňa okresy Banská Bystrica a Brezno); Lučenec (zahŕňa okresy Lučenec a Poltár).“
Článok 2
Toto rozhodnutie je adresované členským štátom.
V Bruseli 26. augusta 2004